Document ID: /roh_data/filtered/fineweb-2-filterrobots_roh.jsonl.gz/42521

Ad Anwill abitan radund 600 persunas. Bun 2/3 da las chasadas èn stadas durant in'emna cun electricitad sin via, enstagl cun benzin u diesel. Els han survegnì dal concern d'energia Elektra Basilea-Champagna gratuit in auto electric per testar el.
Il concern d'energia ha vulì chattar ora cun quest experiment sche la rait electrica è insumma pronta per l'electromobilitad.
Tobias Andrist, il schef da Elektra Basilea-Champagna, tira suenter in'emna in facit positiv. Els hajan constatà ch'i saja nagin problem sche 2/3 dals abitants dovran in auto electric. La rait avess era tegnì ora sche tut ils 600 abitants da la vischnanca fissan stads sin via cun in auto electric.
Autos electrics
En Svizra datti actualmain bun 15'000 autos che van cun electricitad. Cumpareglià cun il dumber da totalmain 6 milliuns vehichels motorisads sin nossas vias è quai ina pitschna cifra.
RR actualitad 12:00